KIRJALLINEN KYSYMYS E-2152/03

esittäjä(t): Stefano Zappalà (PPE-DE) komissiolle

(27. kesäkuuta 2003)

Aihe: Ammatillisten tutkintojen tunnustaminen

Gianfrancesco Melpignano on italialainen rakennusinsinööri, joka hyväksyttiin Brindisin maakunnan ammattikunnan jäseneksi vuonna 1994 numerolla 648. Hän haki Lissabonin insinöörien ammattikunnan jäsenyyttä 14. huhtikuuta 2002.

Kaksikymmentä päivää myöhemmin hänelle ilmoitettiin, että hänen esittämänsä asiakirjat olivat täydelliset, yksityiskohtaiset ja asianmukaiset ja että hakemuksen käsittelynumero oli 1740. Hänelle ilmoitettiin myös siitä, että asiaa käsittelevä komitea hoitaa asian virallisesti kahden kuukauden kuluessa. Hän ei ole kuitenkaan saanut vastausta tähän päivään mennessä.

1. Onko edellä oleva kuvaus totuudenmukainen?

2. Jos on, ovatko Portugalin viranomaiset noudattaneet voimassa olevia yhteisön säännöksiä?

3. Katsooko komissio, että sen pitäisi ryhtyä kiireellisiin toimenpiteisiin perussopimuksissa sekä myöhemmin tehdyissä direktiiveissä ja säännöksissä esitettyjen yhteisön periaatteiden saattamiseksi voimaan tässä asiassa?

Frits Bolkesteinin komission puolesta antama vastaus

(29. heinäkuuta 2003)

Vastaukseksi parlamentin jäsenen esittämään kysymykseen:

- Insinöörin ammattia säännellään ammatillisten tutkintojen tunnustamisessa direktiivillä 89/48/ETY(1). Direktiivin perusteella jäsenvaltio ei saa periaatteessa kieltäytyä antamasta yhteisön kansalaiselle lupaa ryhtyä harjoittamaan tai harjoittaa säänneltyä ammattia yhteisön alueella, jos hakijalla on tutkintotodistus, jota vaaditaan kyseisen ammatin harjoittamiseksi sen jäsenvaltion alueella, josta hän on peräisin tai josta hän tulee. Jos hakijan koulutus eroaa kuitenkin olennaisesti vastaanottavassa jäsenvaltiossa vaaditusta koulutuksesta, vastaanottava jäsenvaltio voi vaatia hakijaa todistamaan ammattikokemuksensa tai vaatia sopeutumisaikaa tai kelpoisuuskoetta.

- Direktiivin perusteella toimivaltaisen viranomaisen on annettava päätöksensä neljän kuukauden kuluessa asianomaista koskevien kaikkien asiakirjojen esittämisestä. Vastauksen antamatta jättäminen tässä määräajassa rikkoo siis voimassa olevia yhteisön säännöksiä.

- Koska komissio ei ole saanut käsiteltäväkseen Gianfrancesco Melpignanon valitusta, se ei voi ottaa kantaa siihen, pitävätkö kysymyksessä esitetyt seikat paikkansa.

- Komissiolla ei ole tarpeeksi tietoja Melpignanon tapauksesta. Se ei pysty vastaamaan kysymykseen, ovatko Portugalin viranomaiset noudattaneet voimassa olevia yhteisön säännöksiä. Ensimmäisessä ilmoituksessa todettiin, että jäsenyysasia hoidetaan virallisesti kahden kuukauden kuluessa, mutta parlamentin jäsenen esittämien tietojen perusteella ei voi todeta, johtuuko Lissabonin insinöörien ammattikunnan vastauksen viipyminen varsinaisista asiakirjojen sisältöongelmista vai pelkästään muodollisesta tai tiedonkulkuun liittyvästä ongelmasta. Tästä syystä olisi hyvä tietää, onko Melpignano ottanut yhteyttä Lissabonin insinöörien ammattikuntaan saadakseen vastaukset kysymyksiinsä.

- Kun komissio on nyt kuullut parlamentin jäseneltä Melpignanon tapauksesta, se on luonnollisesti valmis toteuttamaan asianmukaiset toimet asian selvittämiseksi mahdollisimman nopeasti, eli heti, kun sillä on kaikki tarvittavat tiedot ja asiakirjat. Komissiolla on oltava nimittäin asiaankuuluvat asiakirjat, ennen kuin se voi puuttua toimivaltaisten viranomaisten toimintaan.

(1) Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä, EYVL L 19, 24.1.1989.